text: Fængselschef lamslået over flugtbrøler
  15 juli 2012 kl. 08.16
  En ansat ved Statsfængslet Østjylland er fritaget fra tjeneste efter brøler, der førte til bandeleders flugt.
  En person fra Statsfængslet Østjylland i Horsens er fritaget fra tjeneste efter, at en farlig bandeleder fredag spankulerede ud forbi vagterne og ud i friheden, blot fordi han bedyrede, at han var en anden.
  Det siger fængselsinspektør Jørgen Bang.
  Den tegneserieagtige flugt skal nu undersøges til bunds af Kriminalforsorgen, men allerede nu har en lamslået fængselsledelse altså reageret.
  - Det er Kriminalforsorgen, der skal melde ud om selve forhøret, men jeg har fritaget en enkelt fra tjeneste, indtil der foreligger en afgørelse af, hvordan undersøgelsen skal foregå, siger Jørgen Bang.
  Den flygtede er bandelederen Mohammed Figuigui, der flere gange tidligere er forsøgt befriet med vold.
  Han er foreløbig over alle bjerge efter, at han fredag fik fængselspersonalet til at tro på, at han i var en helt anden person - en person, som skulle på udgang i weekenden.
  Det er naturligvis teknisk muligt at tjekke, om fangerne er den, de udgiver sig for at være, men det skete ikke, og derfor var vejen til friheden banet for bandechefen.
  Han blev eskorteret ud af fængselsporten af personalet, hvor en taxa samlede ham op. Først da den fange, som Figuigui havde udgivet sig for at være, henvendte sig til personalet for at komme på udgang, gik tingenes rette sammenhæng op for personalet.
  - Det er klart uacceptabelt og dybt beklageligt, at det her er sket. Det må ikke ske, siger Jørgen Bang.
  - Jeg har aldrig oplevet noget lignende i min tid i fængselsvæsnet, og det er ikke så få år endda, siger fængselsinspektøren.
  Han vil nu også se på, om procedurerne omkring udgangene er i orden.
  - Det er noget, vi nu skal se på, men det er mit klare indtryk, at der er tale om en menneskelig fejl, siger Jørgen Bang.
  